
Кейбір бұйрықтарға өзгерістер мен толықтырулар енгізу туралы
Қазақстан Республикасы Экология және табиғи ресурстар министрінің 2026 жылғы 3 қыркүйектегі № 197 бұйрығы. Қазақстан Республикасының Әділет министрлігінде 2026 жылғы 4 қыркүйекте № 39825 болып тіркелді

      БҰЙЫРАМЫН:

      1. "Мемлекеттік орман қорында орман шаруашылығын жүргізуге және орман пайдалануға байланысты емес жұмыстарды жүргізу қағидаларын бекіту туралы" Қазақстан Республикасы Экология, геология және табиғи ресурстар министрінің 2020 жылғы 31 наурыздағы № 85 бұйрығына (Нормативтік құқықтық актілерді мемлекеттік тіркеу тізілімінде № 20327 болып тіркелген) мынадай толықтыру енгізілсін:

      көрсетілген бұйрықпен бекітілген Мемлекеттік орман қорында орман шаруашылығын жүргізуге және орман пайдалануға байланысты емес жұмыстарды жүргізу қағидаларында:



      4-тармақ мынадай редакцияда жазылсын: 

      "4. Өтініш беруші мемлекеттік орман қорында орман шаруашылығын жүргізуге және орман пайдалануға байланысты емес жұмыстарды жүргізуді келісу үшін аумақтық бөлімшелердің атына мынадай құжаттардың көшірмесін жолдайды:

      1) орман мекемесінің жазбаша келісімі;

      2) мемлекеттік орман қорының жер учаскесін таңдау туралы акт;

      3) сұралып отырған жер учаскесінің шекаралары көрсетілген орман орналастыру жобасынан масштабы 1:10000 орман картасының (планшетінің) көшірмесі;

      4) қарауына орман мекемесі жататын мемлекеттік органның жазбаша келісімі;

      5) II, III және IV санаттардағы объектіге арналған құрылыс жобаларына Қазақстан Республикасы Экология кодекстің талаптарына сәйкес;

      6) уран және кең таралған пайдалы қазбаларды өндіру кезінде:

      уранды жерасты ұңғымасында шайып сілтісіздендіру әдісімен өндіру кезінде жер қойнауын пайдалануға келісімшарт немесе кең таралған пайдалы қазбаларды өндіруге лицензия;

      тиісті экологиялық рұқсат не мемлекеттiк экологиялық сараптаманың оң қорытындысының болуы.

      мемлекеттік орман қоры учаскелерін уранды жерасты ұңғымасында шайып сілтісіздендіру әдісімен өндіру үшін пайдаланған кезде жер қойнауын игерудің алғашқы үш жылы бойы пайдаланылатын учаскенің екі есе мөлшерінде орман екпелерін өтемдік (кесілетін тұқымдарға ұқсас) отырғызуды және орман көмкерген алаңға ауыстырылғанға дейін оларды күтіп-ұстауды жүргізуге орман мекемесімен шарт жобасы.";



      5-тармақ мынадай редакцияда жазылсын: 

      "5. Аумақтық бөлімше құжаттар келіп түскен күннен бастап он жұмыс күні ішінде өтініш берушіге мемлекеттік орман қорында орман шаруашылығын жүргізуге және орман пайдалануға байланысты емес жұмыстарды жүргізуді келісу нәтижелері туралы дәлелді жауап ұсынады.

      Аумақтық бөлімше құжаттарды пысықтауға кері қайтарған жағдайда өтініш беруші құжаттарды пысықтағаннан кейін оларды уәкілетті органға қайта жібереді.";



      6-тармақ мынадай редакцияда жазылсын: 

      "6. Өтініш беруші аумақтық бөлімшенің келісімін алған жағдайда осы Қағидалардың 4-тармағында көрсетілген құжаттардың көшірмесімен қоса оны орман шаруашылығын жүргізуге және орман пайдалануға байланысты емес жұмыстарды жүргізу үшін мемлекеттік орман қоры жерлерін беру туралы шешім қабылдау үшін облыстың жергілікті атқарушы органына жібереді.";

      мынадай мазмұндағы 11-тармақпен толықтырылсын: 

      "11. Мемлекеттік орман қоры жерлерінде салынған электр беру желілерін және байланыс желілерін пайдалануға беру орман иесі мен өтініш беруші арасында жасалатын бірлескен қызмет туралы шарттың негізінде жүзеге асырылады, бұл ретте мемлекеттік орман қоры жерлерін басқа санаттағы жерлерге ауыстыру және (немесе) оларды алып қою жүргізілмейді.

      Облыстың жергілікті атқарушы органы мемлекеттік орман қорының тиісті жерін беру туралы шешім қабылдаған күннен бастап 5 жұмыс күні ішінде өтініш беруші бірлескен қызмет туралы шарт жасасу мақсатында орман иесіне жүгінеді.

      Орман иесі өтініш түскен күннен бастап 15 жұмыс күнінен кешіктірмей бірлескен қызмет туралы шартты қарайды және жасасады не бірлескен қызмет туралы шарт жасасудан дәлелді бас тартуды жібереді.

      Электр беру желілеріне және байланыс желілеріне техникалық қызмет көрсету және оларды пайдалану жағдайында ұстау тәртібі бірлескен қызмет туралы шартпен реттеледі.

      Орман иелері бірлескен қызмет туралы шарт негізінде берген мемлекеттік орман қорының жер учаскелерін пайдаланғаны үшін төлем алынады, оның мөлшері мемлекеттік орман кадастрының деректері негізінде айқындалады.".

      2. "Орман қоры жері санатынан орман шаруашылығын жүргізуге байланысты емес мақсаттар үшін басқа санаттардағы жерге ауыстыру қағидасын бекіту туралы" Қазақстан Республикасы Ауыл шаруашылығы министрінің 2015 жылғы 28 қаңтардағы № 18-02/45 бұйрығына (Нормативтік құқықтық актілерді мемлекеттік тіркеу тізілімінде № 10481 болып тіркелген) мынадай өзгерістер енгізілсін:

      көрсетілген бұйрықпен бекітілген Орман қоры жері санатынан орман шаруашылығын жүргізуге байланысты емес мақсаттар үшін басқа санаттардағы жерге ауыстыру қағидаларында:



      3-тармақтың 4) тармақшасы мынадай редакцияда жазылсын: 

      "халықаралық, республикалық, облыстық және аудандық маңызы бар автомобиль жолдары мен теміржолдарды, белгіленген қуаты қоса алғанда 100 МВт-қа дейінгі гидроэлектр станцияларын, магистральдық құбыржолдарды салуға;";



      3-тармақ мынадай мазмұндағы 6-1) тармақшамен толықтырылсын:

      "6-1) республикалық бюджет туралы заңда белгіленген және тиісті қаржы жылының 1 қаңтарында қолданыста болатын айлық есептік көрсеткіштің кемінде екі миллион еселенген мөлшеріндегі инвестицияларды көздейтін инвестициялық жобаларды іске асыруға.

      Бұл ретте инвестициялық жобаны іске асыру жоспарланып отырған облыстың әкімдігінен растау анықтамасын ұсыну қажет;";



      10-тармақ мынадай редакцияда жазылсын: 

      "10. Комиссия өтініш келіп түскен күннен бастап отыз күнтізбелік күн ішінде жер учаскелерін ауыстыру мәселесі бойынша жазбаша дәлелді оң немесе теріс қорытынды беріп, оны жергілікті атқарушы органға жібереді.

      Қорытындыда қоғамдық тыңдаулардың шешімі ескеріледі, орман қорының жерін ауыстыру мақсаты, екпелерді сақтау немесе кесу туралы мәселелер көрсетіледі.

      Екпелер кесілген жағдайда кесуді өтініш берушімен шарт бойынша аумағында жер ауыстыру жоспарланып отырған орман иеленуші жүргізеді, бұл ретте алынған сүрек орман иеленушінің теңгеріміне берілуге жатады.

      Осы Қағидалардың 3-тармағының 6-1) тармақшасында көзделген негіз бойынша орман қоры жерлерін басқа санаттағы жерлерге ауыстыру мәселесін қарау кезінде Комиссияның қорытындысында қосымша мыналар көрсетіледі:

      1) инвестициялық жобаның атауы, мәлімделген инвестициялар көлемі және жобаның инвестициялардың белгіленген мөлшеріне сәйкестігін растайтын құжаттардың тізбесі;

      2) орманмен көмкерілген және орманмен көмкерілмеген жерлер бойынша бөлек көрсетілген ауыстырылатын жер учаскесінің алаңы;

      3) алты еселенген не үш еселенген мөлшерді қолдана отырып, орман екпелерін өтемдік отырғызу алаңының есебі;

      4) өтемдік отырғызу үшін ұсынылатын жер учаскелері туралы мәліметтер және олардың орман өсіруге жарамдылығы туралы мемлекеттік орман иеленушінің қорытындысы.";



      12-тармақтың 18) тармақшасы мынадай редакцияда жазылсын: 

      "18) мемлекеттік орман иеленушімен орман екпелерін өтемдік отырғызуды жүзеге асыру және оларды отырғызғаннан кейінгі алғашқы үш жыл ішінде күтіп-баптау туралы шарттың жобасы:

      осы Қағидалардың 3-тармағының 3), 4) және 7) тармақшаларында көзделген жағдайларда – ауыстырылатын жер учаскесі алаңының екі еселенген мөлшерінде;

      осы Қағидалардың 3-тармағының 6-1) тармақшасында көзделген жағдайда – орманмен көмкерілген жерлердегі ауыстырылатын жер учаскесі алаңының алты еселенген мөлшерінде және орманмен көмкерілмеген жерлердегі ауыстырылатын жер учаскесі алаңының үш еселенген мөлшерінде.

      Шарт жобасында отырғызу жүргізілетін жер учаскелерінің орналасқан жері мен алаңы, жұмыстарды орындау мерзімдері мен көлемдері, ағаш тұқымдарының құрамы мен отырғызу жиілігі, күтіп-баптау жөніндегі іс-шаралар, орман екпелерін түгендеу және қабылдау тәртібі, қураған орман екпелерін толықтыру жөніндегі міндеттемелер, есептілікті ұсыну тәртібі, сондай-ақ тараптардың жауапкершілігі туралы мәліметтер қамтылады.";



      12-тармақ мынадай мазмұндағы 19), 20), 21) және 22) тармақшаларымен толықтырылсын:

      19) Орман қоры жерлері инвестициялық жобаны іске асыру үшін ауыстырылған жағдайда, инвестор өтемақы ретінде тиісті жергілікті атқарушы органдар айқындаған жер учаскелерінде мемлекеттік орман иеленушінің пайдасына:

      орманмен көмкерілген жерлерде – ауыстырылатын жер учаскесі алаңының алты еселенген мөлшерінде орман екпелерін өтемдік отырғызуды және оларды отырғызғаннан кейінгі алғашқы үш жыл ішінде күтіп-баптауды;

      орманмен көмкерілмеген жерлерде – ауыстырылатын жер учаскесі алаңының үш еселенген мөлшерінде орман екпелерін өтемдік отырғызуды және оларды отырғызғаннан кейінгі алғашқы үш жыл ішінде күтіп-баптауды жүзеге асырады.

      20) инвестициялық жобаның инвестициялардың жалпы көлемі, іске асыру мерзімдері мен қаржыландыру көздері туралы мәліметтерді қамтитын жоба алдындағы немесе жобалық құжаттамасы, сондай-ақ мәлімделген инвестициялар көлемін растайтын құжаттар;

      21) өтемдік орман екпелерін отырғызуға арналған жер учаскелерін айқындау туралы тиісті жергілікті атқарушы органның шешімі, онда олардың орналасқан жері, алаңы, кадастрлық нөмірлері (болған жағдайда), жер санаты, құқық иеленушісі және өтемақы жүзеге асырылатын мемлекеттік орман иеленуші көрсетіледі;

      22) мемлекеттік орман иеленушімен және орман шаруашылығы мен жануарлар дүниесі саласындағы уәкілетті орган ведомствосының аумақтық бөлімшесімен келісілген орман екпелерін өтемдік отырғызу және оларды отырғызғаннан кейінгі алғашқы үш жыл ішінде күтіп-баптау жоспары.";



      14-тармақ мынадай редакцияда жазылсын: 

      "14. Жергілікті атқарушы орган мемлекеттік орман қоры жерлерін орман шаруашылығын жүргiзуге байланысты емес мақсаттар үшiн басқа санаттардағы жерге ауыстыру мәселесі бойынша материалдар негізінде орман қорының жерін ауыстыруды мақұлдау туралы қаулы шығарады және он жұмыс күні ішінде аталған қаулыны осы Қағидалардың 12-тармағында көрсетілген материалдармен бірге келісімдеу үшін орман шаруашылығы және жануарлар дүниесі саласындағы уәкілетті органның (бұдан әрі – уәкілетті орган) атына жібереді.

      Осы Қағидалардың 3-тармағының 6-1) тармақшасында көзделген негіз бойынша орман қоры жерлерін басқа санаттағы жерлерге ауыстыруды мақұлдау туралы қаулыда инвестициялық жобаның атауы, инвестициялар көлемі, орманмен көмкерілген және орманмен көмкерілмеген жерлер бойынша бөлек көрсетілген ауыстырылатын жерлердің алаңы, өтемдік орман екпелерін отырғызуға арналған жер учаскелерінің алаңы мен орналасқан жері, сондай-ақ инвестордың орман екпелерін отырғызу және оларды үш жыл бойы күтіп-баптау жөніндегі міндеттемелерінің көлемі көрсетіледі.

      Өтемдік орман екпелерін отырғызу және оларды күтіп-баптау Қазақстан Республикасы Ауыл шаруашылығы министрінің 2014 жылғы 22 желтоқсандағы №18-02/681 бұйрығымен бекітілген Ормандарды молықтыру мен орман өсіру және олардың сапасына бақылау жасау қағидаларына сәйкес жүзеге асырылады (Нормативтік құқықтық актілерді мемлекеттік тіркеу тізілімінде № 10119 болып тіркелген).".

      3. Қазақстан Республикасы Экология және табиғи ресурстар министрлігінің Орман шаруашылығы және жануарлар дүниесі комитеті Қазақстан Республикасы заңнамасында белгіленген тәртіппен:

      1) осы бұйрықтың Қазақстан Республикасы Әділет министрлігінде мемлекеттік тіркелуін;

      2) осы бұйрық ресми жарияланғаннан кейін оның Қазақстан Республикасы Экология және табиғи ресурстар министрлігінің интернет-ресурсында орналастырылуын;

      3) осы бұйрық мемлекеттік тіркелгеннен кейін он жұмыс күні ішінде Қазақстан Республикасы Экология және табиғи ресурстар министрлігінің Заң қызметі департаментіне осы тармақтың 1) және 2) тармақшаларында көзделген іс-шаралардың орындалғаны туралы мәліметтердің ұсынылуын қамтамасыз етсін.

      4. Осы бұйрықтың орындалуын бақылау жетекшілік ететін Қазақстан Республикасының Экология және табиғи ресурстар вице-министріне жүктелсін.

      5. Осы бұйрық алғашқы ресми жарияланған күнінен кейін күнтізбелік он күн өткен соң қолданысқа енгізіледі.
	
      Қазақстан Республикасының 

Экология және табиғи ресурстар министрі

	
Е. Нысанбаев




      "КЕЛІСІЛДІ"
Қазақстан Республикасының
Ауыл шаруашылығы министрлігі

      "КЕЛІСІЛДІ"
Қазақстан Республикасының
Энергетика министрлігі

      "КЕЛІСІЛДІ"
Қазақстан Республикасының
Жасанды интеллект және
цифрлық даму министрлігі

      "КЕЛІСІЛДІ"
Қазақстан Республикасының
Ұлттық экономика министрлігі

      "КЕЛІСІЛДІ"
Қазақстан Республикасының
Қаржы министрлігі

